Tatoeba sentences — language code: ber
D imjuhad udrigen, mačči d wid irefden leslaḥ, maca d nutni i ixeddmen akk timsal i yettarran amahil n umjahed iḍerru-d akken i iwata.
Amusebbel d argaz n umlan, ilaq kullec ad yili ɣef tiṭ-is.
Anda iḥerrek lɛesker afransis ad yeḥsu.
D isalli ara yessiweḍ s tuffra, kanakken yettfuru i yimjuhad.
Tamurt n Leqbayel, urǧin teqbil yiwen n uɛdaw, seg zik n zik, ad tt-yeḥkem.
. Llan gar-asen wid yulin s adrar, ttnaɣen mgal Fransa, sebɛa n yiseggasen uqbel ad yendeh ttrad n tesllullit taɣelnawt.
Yella diɣen win iwimi tefka tmetti isem n uḥerki, d win ixedɛen tamurt-is, yedda d uɛdaw-is, yessnuzuy deg watmaten-is.
Yal yiwen wissen d acu n tmentilt i t-yerran d aḥerki.
Ad tafeḍ yiwen, cwiṭ n trrugza ur tt-yesɛi ; winna yeshel ad yeddu d ucengu u ad d-iwwet gma-s.
Yella wayeḍ terra-t tmara ad iḥerki imi ahat yella kra n umjahed yesɛan tuḥsibt d twacult-is.
Yezmer lḥal teɣli temgerḍt gar-asen, tiririt n ttar tezga yiwen ur tt-itettu.
Ɣef waya i yextar tama s way-s yezmer ad iḥareb ɣef yiman-is d twacult-is.
Irgazen am wigi, ɣas ḥerkin, lsan, ddan d Fransa, mazal tezdeɣ deg-sen teqbaylit.
Aṭas yellan gar-asen ifen s mmeyya n yiḥricen kra n yirgazen i yettarran iman-nsen zaɛma d imjuhad.
Daɣ netta, acḥal d abrid ma bɣan yiqerray n yimjuhad ad wwten lkazirna n umkan flan, akken ad d-awin leslaḥ yellan dinna, d iḥerkiyen-a ur nebri ara i trrugza-nni taqbaylit i ttafen.
D nutni i asen-d-ileddin tawwurt n lkazirna ɣef tis snat n tezzayt mi d-tezzi nnuba-nsen n teɛessast.
Iserdasen akken ma llan tuwi-ten tnafa.
Tamhelt teḍerru-d akken kan i tt-yebɣa wul.
Caɛban d Wakli d imsebblen imecṭaḥ.
Fransa ur tettarra ara kk ddhen-is arrac imeẓẓyanen ad kkin deg ttrad i d-yeɣlin ɣef ugdud azzayri mebla lebɣi-s.
Tettwali-ten-id Fransa d imeksawen imecṭaḥ yessuffuɣen lmal-nsen ɣer udrar ad ikes, d aya kan.
D acu i yettilin daxel n yicwariyen-nni?
Medden akk ɛudden d aɛwin i ttawin yid-sen ɣer lexla.
D tidet, yella wayagi imi ttɣimin deg udrar kra ara yekk wass.
Alma alaḥal ad yeɣli yiṭij, lmal yečča-d rrbiɛ yebɣa almi yerwa, i d-ttuɣalen.
Tikwal diɣen ttaččaren tiqrinin n ucwari d leɣber n yiɣersiwen-nsen.
Maɛna yiwen ur yeẓri d acu i rran ddaw n leɣbar-nni, ala nutni deg sin yid-sen, Nna Mennun d kra n yimsebblen imeqqranen n taddart n Tewrirt i yeḥsan d acu yellan.
Imsebblen imecṭaḥ, Caɛban d Wakli, ur ukiren ara isem-a i asen-fkan s tuffra yimjuhad n udrar.
. Mi ara awḍen zaɛma ɣer wadeg n tkessawt, d yiwet n luḍa tawesɛant anda rrbiɛ ala netta imi truḥ akka d imerjan, ad serḥen i lmal-nsen ad ikes.
Yiwen ad yeqqim ad iɛass lmal ɣef wuccen, ma d wayeḍ, ad yawi akkin sin-nni n yeɣyal s ttɛebga-nsen, ɛebban-d ama d leɣbar ama d aɛwin-nsen.
Ad yaweḍ ɣer tama n yiwen n uẓru d ameqqran, yeddaray kra n win i d-yezgan ɣef yiri-s.
Ad d-yeḥbes zzwayel, ad iṭill akka d wakka, ma yettuqenneɛ yiwen ur t-id-yettwali, ala Rebbi, ad yemmeɣ ɣef ttɛebga i d-iɛebba ɣef yiɣyal-nni, ad d-yekkes tacekkart seg yal taqrint.
Yal yiwet d acu i d-teččur.
Ad tent-issers kanakken ur fsint daxel n yiwen n umruj iɣazen ddaw n uẓru-nni ameqqran.
Din ad yaf kra n tcekkarin tilmawin ara d-yerr yid-s, ala yiwet i yeččuren d iceṭṭiḍen imesxen n yimjuhad.